Folketing
2003-05-09

Forudsætningerne er jo netop dem, regeringen løbende arbejder på, bl.a. at få flere i arbejde, få flere integreret, osv. osv. Jeg er nødt til at sige, at der er tale om, at vi hvert eneste år skaber mere vækst og skaber flere penge i samfundet, end der var året før, og at årsagen til, at de penge bliver skabt, og årsagen til, at vi kan have stadig større velfærd i det danske samfund, er, at nogle mennesker står op og går på arbejde og knokler hver eneste dag. Det skaber vækst i samfundet til glæde for os alle sammen, selvfølgelig især for dem, der er afhængige af vores velfærdsstat, men for os alle sammen - til glæde for uddannelse, for sygehusene osv. De mennesker belønner vi nu med en skattelettelse for 9,6 mia. kr. De mennesker giver vi nu et skulderklap og siger: Vi er glade for jeres indsats, tak skal I have. Det mener jeg de mennesker har fortjent, og jeg er glad for, at vi med de skattelettelser kan øge lysten til at arbejde.